**Nytkymenjoki** on Keski-Suomessa Jämsässä virtaava 20 kilometriä pitkä joki, joka muodostaa yli 32 kilometriä pitkään pääuomaan sen keskijuoksun osuuden.

Joen kulku
----------

Joki alkaa vastapäätä Haakanniemeä Nytkymenjärven itäosasta, jossa järvellä on pari kilometriä pitkä lahtimainen järvenosa. Joki putoaa matkallaan kokonaiset 66 metriä, ja siinä on seitsemän koskea. Joki virtaa itää kohti alle kilometrin verran ja kääntyy Hukkalankosken jälkeen kohti etelää. Jokeen yhtyy pohjoisen Nytkymensuon johto-oja. Ennen Nytkymen kylää joki kaartaa kohti kaakkoa ja alittaa samalla kohdalla kaksi kylätietä ja Orivesi–Jyväskylä-rautatien. Nytkymen kylän ympäristössä joki etenee levenevässä jokilaaksossaan ja siihen yhtyy seudun järvien laskuojia. Joki seuraa rautatietä, mutta alittaa sen ja poistuu rautatien läheltä ennen Partalaa luonnollista ja jyrkkärinteistä laaksoa myöten. Laaksossa kuohuaa Jopotinkoski. Laakso levenee ennen Partalaa, ja joki virtaa täällä verkkaisemmin. Partalan kylässä joen uomaa on oikaistu ja se putoaa jyrkemmin Juveninkoskessa. Koskessa on pudotusta yli kuusi metriä ja siinä on kohta, jossa vesi putoaa vapaasti kalliopaatta pitkin alas vesiputouksena. Joen metsäiset rannat muuttuvat nyt pelloiksi. Kosken alapuolella jokeen yhtyvät oikealta Koluoja ja Korkeaoja, ja Partalankoskella vielä Koivistonoja. Tämän jälkeen, kun joki saapuu Alhonjärven kylään, on joen varressa enää satunnaisesti metsämaata. Partalankosken jälkeen joki alittaa rautatien uudelleen ja lisäksi Jyväskylän vanhan tien ja heti perään valtatien 9. Siihen yhtyy ensin Venäjänoja ja sitten Alhonjärven laskuoja. Joen oikealla puolella sijaitsee laskettu Majistonjärvi. Joki aloittaa viimeisen osuutensa alittaessaan yhdystien 3291. Se käy kääntymässä jyrkästi Peräjärven kohdalla ja laskee Sammakkolammin läpi Nytkyniin. Nytkynin jälkeen joki jatkaa Kurujoen nimisenä Päijänteen Olkkolanlahteen.

Luontoarvoja
------------

Nytkymenjoen virtapaikkojen kunnostuksia tehtiin vuoteen 2015 mennessä valmiiksi niin, että vaelluskaloilla olisi kohtuulliset mahdollisuudet nousta jokeen kutemaan. Jokelankoskeen jäi kuitenkin vielä myllypato, jota kaikki kalat eivät pysty matalan veden aikana ohittamaan, ja Juveninkosken kallioseinämä, jota mitkään kalat eivät pysty ylittämään. Kalat voivat kuitenkin nousta Kinkki- ja Jokelankoskelle asti. Taimenilla on 0,2 hehtaaria lisääntymisaluetta. Joki virtaa kangasmaastossa ja joessa liikkuu paljon hiekkaa, joka kulkeutuu Päijänteelle asti.

Historiaa
---------

Nytkymenjoella on ollut uittotoimintaa. Juveninkosken vesivoimalla on pyöritetty sekä vesimyllyä että pärehöylää. Koskella on ollut voimaa yli kuuden metrin pudotuksen takia, vaikka joki ei olekaan runsasvetinen.

Kurujoen–Nytkymenjoen valuma-alue
---------------------------------

*Pääartikkeli: Kurujoen–Nytkymenjoen valuma-alue*
Joki sijaitsee Kymijoen vesistössä (14) Suur-Päijänteen alueen (14.2) Päijänteen alueessa (14.22). Sen valuma-alueen pinta-aja on 108 neliökilometriä ja sen järvisyys on 4,8 %. Valuma-alue sijaitsee kokonaan Keski-Suomen Jämsässä. Sen pääuomaan voidaan lukea ainakin Kurujoki, Nytkymenjoki, Nytkymenjärvi ja Myllyoja.

Huomioita
---------

1. ↑  Pääuoman ja sen pituuden määrittäminen on selostettu artikkelin Kurujoen–Nytkymenjoen valuma-alue kappaleessa *Pääoman kulun ja pituuden määritys*.

Lähteet
-------

1. 1 2 3  Ekholm, Matti: *Suomen vesistöalueet*. Vesi- ja ympäristöhallinnon julkaisuja – Sarja A 126. Helsinki: Vesi ja Ympäristöhallitus, 1993. ISBN 951-47-6860-4.
2. 1 2 3 4  Kurujoen–Nytkymenjoen valuma-alue *Karttaikkuna*. Paikkatietoikkuna. Viitattu 30.3.2023.
3. 1 2  Nytkymenjoki, alkulähde (sijainti maastokartalla) *Karttapaikka*. Helsinki:  Maanmittauslaitos. Viitattu 30.3.2023.
4. 1 2  Nytkymenjoki, suisto (sijainti maastokartalla) *Karttapaikka*. Helsinki:  Maanmittauslaitos. Viitattu 30.3.2023.
5. ↑  Nytkymenjoen kunnostussuunnitelma valmis ? vesienhoito etenee maakunnan länsirajalla *ely-keskus.fi*.  2005. Keski-Suomen ely-keskus. Viitattu 1.4.2023.
6. 1 2  Kurujoen–Nytkymenjoen valuma-alue (14.226) *Järvi-meriwiki*. Suomen ympäristökeskus. Viitattu 30.3.2023.
7. 1 2 3  Havumäki, Matti & Ranta, Tomi: Päijänteen järvitaimenen tila ja tulevaisuus (PDF) (sivut 15–16)  2018. Keski-Suomen kalatalouskeskus ry & Hämeen kalatalouskeskus. Viitattu 30.3.2023.
8. ↑  Juvéninkoski *himosjamsa.fi*. Jämsä:  Jämsän kaupunki. Viitattu 1.4.2023.
9. ↑  Nytkymenjoen virtavesikunnostus Jämsässä on valmistunut (Keski-Suomi) *ely-keskus.fi*.  2015. Keski-Suomen ELY-keskus. Viitattu 1.4.2023.
10. ↑  Nykänen, Upe: Juvéninkosken vesiputous, Jämsä *Retkipaikka.fi*.  7.10.2013. Retkipaikka. Viitattu 1.4.2023.

Aiheesta muualla
----------------

* Juveninkoski, Suomen vesiputoukset